Bertel Haarder (V), 2011-05-18:
Som sagt har jeg et møde nummer to med ledere fra undervisningssektoren, som har ansvar for skolefester.
Det første møde var rigtig godt, men da kunne den daværende undervisningsminister ikke komme.
Men jeg har aftalt med den nye, at nu holder vi et nyt møde.
Ved det møde vil vi selvfølgelig gøre op, hvor langt vi er nået, og den undersøgelse, som jeg ikke har kunnet redegøre for, som er helt ny, og som tilsyneladende er meget opmuntrende, vil vi selvfølgelig også sætte os med.
Der er meget, der tyder på, at vanerne er ved at ændres, og at bevidstheden om, hvor skadeligt det er for unge hjerneceller at blive badet i alkohol, er øget.
Jeg tror også, at forældrene er blevet mere bevidste, men jeg er da helt enig med spørgeren i, at hvis det viser sig, at det, vi har vedtaget, ikke rigtig har nogen effekt, så skal vi altså drøfte, hvordan vi så enten kan stramme det eller sikre, at det bliver overholdt.
Men jeg tror, at det har en effekt.
Og det vil så ikke få mig til at blive passiv, nej, det vil få mig til at gå videre ad samme spor, for vi kan nemlig også være enige om, at unge under 18 år er børn – undskyld, jeg siger det – og dem har vi lov at være formyndere for, for vi er klogere end dem.
Så er det sagt.
Nu tror jeg da lige, at vi skal huske totaltallet, nemlig at de samlede bevillinger til psykiatrien, ud over pris- og lønstigninger, er steget med 12 pct. de sidste 10 år.
Det kan spørgeren altså ikke komme uden om.
Så spørger spørgeren: Kan den landevejsrøver, som har taget pengene til psykiatrien, være den udvidede behandlingsgaranti, altså det, at man har ret til at få en operation inden for 1 måned og ellers kan gå ud i den private sektor?
Jo, det ville være et rigtigt ræsonnement, hvis det var sådan, at man sparede penge ved at lade folk vente på en grå stær-operation.
Men det sparer jo ikke penge at lade folk vente.
Så jeg forstår bare ikke, hvad man sparer ved at lade folk vente.
Jeg er så glad for, at vi har fået ventetiderne ned med 30-40 pct. i denne regerings levetid.
Og den linje vil vi altså fortsætte, så man også kan få en hurtigere diagnose, så man heller ikke skal gå og vente på den.
Og at man kan få en hurtigere diagnose, tror jeg altså heller ikke vil være noget landevejsrøveri, for så skal folk være syge i kortere tid.
Det kan godt være, at der er satset for meget på enestuer, på ambulante behandlinger og på andet.
Tanken bag det er jo altså, at man så vidt muligt skal holde folk i deres eget miljø og hjælpe dem der frem for at hospitalisere dem.
Men jeg har et åbent sind over for, at det måske er gået for langt i den retning.
Jeg er også helt med på, at vi ikke er de bedste i verden, slet ikke på psykiatriområdet.
Det, jeg siger, er bare: Vi er blevet bedre, og vi er blevet meget dyrere.
Hvis der er en, der har været arkitekten bag den kraftige forbedring af sundhedssektoren med forbedring af overlevelsesmulighederne, med kortere ventetider osv., så er det den citerede tidligere sundhedsminister, hr. Lars Løkke Rasmussen.
Han har været arkitekten bag Danmarks ekspansive sundhedspolitik, som har øget sundhedsbevillingerne med omkring 30 pct. ud over pris- og lønstigningerne de sidste 10 år.
Det er flot!